नई दिल्ली: राफेल सौदे को लेकर मोदी सरकार पर हमलावर रुख अख्तियार करने वाले कांग्रेस अध्यक्ष राहुल गांधी ने एक बार फिर से सरकार पर प्रहार किया है. दरअसल, इस बार जम्मू-कश्मीर में रिलायंस इंश्योरेंस के माध्यम से अनिल अंबानी को फायदा पहुंचाने का आरोप लगाकर राहुल गांधी ने पीएम मोदी पर हमला बोला है. कांग्रेस अध्यक्ष राहुल गांधी ने उद्योगपति अनिल अंबानी पर एक बार फिर से प्रहार करते हुए शनिवार को कहा कि प्रधानमंत्री का ‘सदाबहार दोस्त’ होने पर किसी व्यक्ति को बगैर किसी अनुभव के ना सिर्फ ‘1,30,000 करोड़ रुपये’ का राफेल सौदे का अनुबंध मिल सकता है, बल्कि किसी राज्य के सरकारी कर्मचारियों पर उसकी कंपनी का बीमा खरीदने के लिए दबाव भी डाला जा सकता है.